Dwelms gevind toe polisie op hoërskool toeslaanVan die items waarop daar beslag gelê is. Foto: EMPD Beamptes van die Ekurhuleni-metropolisie (EMPD) het vandeesweek dwelms in hoërskoolleerders se besit gevind nadat hulle onverwags op twee hoërskole aan die Oos-Rand toegeslaan het. Hoofsupt. Wilfred Kgasago, woordvoerder van die EMPD, het Saterdag gesê die klopjag wat op die skole uitgevoer is, was ŉ gesamentlike poging tussen die EMPD, die SAPD en die plaaslike buurtwag. Die span het Woensdag ŉ besoek aan Prestige College en Petit High School afgelê waar leerders vir wapens en dwelms deursoek is. “Hierdie operasies word van tyd tot tyd gehou om spesifiek te fokus op skole waar daar gereeld probleme opduik. Dit word in samewerking met onderwysbeamptes gedoen,” het Kgasago gesê. Hy het gesê by Petiti High School is daar 23 daggasigarette, ŉ sakkie vol dagga, talle gewone sigarette en vuurhoutjies in leerders se besit gevind. Daar is ook beslag gelê op 30 selfone en ŉ radio, aangesien dié items in klaskamers verbied word. “Die selfone is in die sorg van die skoolhoof gelaat, terwyl die ander items by die Crystal Park-polisiestasie ingegee is,” het Kgasago gesê. Dit was nie onmiddellik duidelik of strafregtelike stappe teen enige leerders gedoen is nie. Geen onwettige óf verbode items is by Prestige College gevind nie.